SKRIFTLIG FORESPØRGSEL E-1505/02

af Stavros Xarchakos (PPE-DE) til Kommissionen

(29. maj 2002)

Om: Selektiv gennemførelse af direktiv 1999/70/EF

Ifølge gentagne klager fra Forbundet af Videnskabeligt Sundhedspersonale inden for socialforsikringsinstitutionen IKA i Grækenland nægter den græske regering at gennemføre bestemmelserne i direktiv 1999/70/EF(1) (som Grækenland allerede skulle have overtaget og gennemført i 2000) Ifølge direktivet er EU-medlemsstaterne forpligtede til fra juli 2002 at omdanne de på hinanden følgende og mangeårige tidsbegrænsede kontrakter til tidsubegrænsede ansættelseskontrakter. Den græske regerings afgørelse resulterer bl.a. i, at de ca. 5 500 læger, der i årevis har arbejdet inden for IKA adskillige af disse læger har endda været beskæftiget i institutionen i tyve år fortsat vil stå uden nogen sikkerhed til trods for, at de opfylder et vedvarende behov på et yderst følsomt og vigtigt område, som er præget af betragtelige svagheder og problemer.

Der henvises til, at der allerede foreligger såvel udtalelser fra anerkendte jurister som retsafgørelser fra græske domstole (Dom nr. 275/1993 fra Højesteret og domme hhv. nr. 5239/2001 og 5240/2001 fra Athens appeldomstol, som giver det lægevidenskabelige personale inden for IKA medhold og anerkender, at disse læger har tidsubegrænsede ansættelseskontrakter, således som det netop er foreskrevet i direktiv 1999/70/EF.

Ved Kommissionen, at den græske regering agter at foretage en selektiv gennemførelse af dette direktiv? Hvordan agter den at reagere for at sikre, at den græske regering overholder direktivets bestemmelser, med henblik på at beskytte de 5 500 læger inden for IKA og så vidt muligt at sikre, at denne store socialforsikringsinstitution, der står for ydelse af sundhedspleje til millioner af grækere, kan fungere mere gnidningsløst?

(1) EFT L 175 af 10.7.1999, s. 43.

Svar afgivet på Kommissionens vegne af Anna Diamantopoulou

(27. juni 2002)

Rådets direktiv 1999/70/EF om rammeaftalen vedrørende tidsbegrænset ansættelse, der er indgået af EFS(1), UNICE(2) og CEEP(3), finder anvendelse på alle med tidsbegrænset ansættelse, som har en ansættelseskontrakt eller indgår i et ansættelsesforhold, som defineret ved lov, kollektiv aftale eller gældende praksis i den enkelte medlemsstat. Direktivet udelukker ikke den offentlige sektor fra dets anvendelsesområde.

Et af formålene med direktivet er at forhindre misbrug hidrørende fra flere på hinanden følgende tidsbegrænsede ansættelseskontrakter. Medlemsstaterne kan dog efter høring af arbejdsmarkedets parter selv fastlægge betingelserne for, hvornår tidsbegrænsede ansættelseskontrakter skal anses som værende flere på hinanden følgende kontrakter eller som værende tidsubegrænsede kontrakter.

Med hensyn til fristen for gennemførelse har Grækenland gjort brug af det yderligere år, der fastsættes i direktivet, og skal derfor gennemføre direktivet inden den 10. juli 2002. Den græske regering har endnu ikke meddelt Kommissionen, hvordan den har til hensigt at gennemføre direktivet.

Kommissionen agter at evaluere de enkelte medlemsstaters gennemførelse af direktivet ved udgangen af 2002 og vil træffe de nødvendige foranstaltninger, hvis direktivet ikke er gennemført på korrekt vis.

(1) Den Europæiske Faglige Samarbejdsorganisation.

(2) Sammenslutningen af Industri- og Arbejdsgiverorganisationer i Europa.

(3) Det Europæiske Center for Offentlige Virksomheder.